To landmænd er ved retten i Holstebro frifundet for i strid med loven at have dyrket deres jord i de dyrkningsfri randzoner, der skal beskytte vandmiljøet.

Det var den nordjyske landmand Povl Blak Bojer og hans søn Christian Blak Bojer, der var anklaget, fordi de har sået afgrøder mindre end ni meter fra vandløb og søer. Dermed har de brudt loven om randzoner.

Læs også : Thylandmand i retten for at dyrke i randzoner

Retten peger på, at der ikke er tvivl om, at de tiltalte har dyrket de nævnte områder. Men retten henholder sig til, at der på gerningstidspunktet - i efteråret 2012 og foråret 2013 - herskede stor usikkerhed om den nærmere forståelse af randzoneloven.

Fejl på kort over randzoner

For eksempel var de kort, der skulle udpege zonerne, i alvorlig grad behæftet med fejl.

De to landmænd har hele tiden med kraftig opbakning fra organisationen Bæredygtigt Landbrug hævdet, at randzoneloven er ugyldig og i strid med grundlovens §73, der fastslår, at ejendomsretten er ukrænkelig.

Povl Blak Bojer fik, sammen med flere andre landmænd, sin sag udsat sidste år, fordi Folketinget ændrede loven ved at halvere randzonernes samlede areal fra 50.000 hektar til 25.000 hektar.

Målet med randzoneloven er at mindske kvælstof og rester fra sprøjtemidler i vandløb og søer.